钦定古今图书集成/方舆汇编/职方典/第1428卷 > 《点翠亭记》唐·复
## 钦定古今图书集成/方舆汇编/职方典/第1428卷 > 《点翠亭记》唐·复

郡城西有石一拳，崒嵂漓、乐二水中，如龙戏珠状，旧
名曰“西山”，俗以其形如印，又称为印山。凌霄拔秀，漾
碧澄清，诚一郡之佳也。惜乎居者视为巉顽而不识，
过者目为荒丘而不睨，其致趣之美，湮郁岑寂，非一
寒暑矣。余以其苍翠一点，正在昭潭驿前，因名曰“昭
山点翠。”一日，移舫舣山下，欲登览焉，四壁如削，遂拂
衣踞坐寒石，令人猿攀而上，见顶平如掌，纵横各八
九尺有奇，窃嘉焉。于是因山为基，因石为蹬，与文武
宾士策杖而陟其巅。睇楼堞之雄骏，瞻峰峦之遥峙，
瞰帆樯之飏飖，数鳞翼之泳飞，云烟杳霭，林壑蔽亏，
𤕤豁高明，一瞬无际，万状千态，献秀舒奇，此浩瀚无
穷之气象。昔之韬珍秘光，一寓目而“尽得于今日也。”
遂题入八景，构亭于上，曰“点翠亭”焉。既成，文武宾僚，
持肴核，挈觥筹，毕集亭下，更酬互劝，人各得以适其
趣而乐其乐，而不知余之所以自乐何如也。昔司马
文正公作《独乐》、欧阳文忠公《醉翁亭》，词采风致，脍炙
人口。以余视之，盖自乐而自醉耳。今复作斯亭于昭
山之上，来者嬉，去者游，或壶歌觞味于风晨月夕，或
管弄弦喧于岚晴霭淡，无远近彼此之间。时乎晨良
景美，咸得以成趣而赏乐，奚啻登蓬岛而迨广寒也。
噫前日荒凉岑寂之区，一旦变而为胜概绝伦之景，
娱心耀目，与众共之，非余所得而私也。于焉尽欢而
饮，饮毕而醉，踉跄而归，书以识之。“正统七年壬戌夏
六月吉日立。”